**A büntetés-végrehajtás országos parancsnokának**

**53/2017. (VII. 10.) OP**

**s z a k u t a s í t á s a**

**az internet alapú Skype telefonálásról**

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontjára figyelemmel – a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL törvény 173. § (2) bekezdés, valamint a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII. 19.) IM rendelet alapján – az internet alapú Skype telefonálás rendjéről az alábbi szakutasítást adom ki.

**I. A szakutasítás hatálya**

1. A szakutasítás hatálya a Büntetés-végrehajtás Országos Parancsnoksága és a büntetés-végrehajtási intézetek (a továbbiakban: bv. intézet) reintegrációs célú feladatok végrehajtásában érintett szervezeti egységeire és személyi állományára terjed ki.

**II. Általános rendelkezések**

1. A Skype internet alapú telefon (a továbbiakban: Skype) elsősorban az enyhébb rezsimszabályok alá tartozó fogvatartott részére biztosítható, amely alkalmas arra is, hogy motivációs jelleggel más rezsimszabály hatálya alá tartozó fogvatartottat normakövető magatartásra ösztönözzön. Ez a lehetőség az engedélyezett hozzátartozókkal történő, érzelmi kötődést elősegítő kapcsolattartási forma.
2. A Skype a fogvatartott és a Fogvatartotti Alapnyilvántartásban rögzített kapcsolattartói esetében vehető igénybe, amennyiben nyilatkoztak a Skype elérhetőségükről (1. melléklet), és a kapcsolattartás engedélyezése került.
3. A Skype technikai feltételeinek kialakítása során a kormányzati célú hálózatokról szóló 346/2010. (XII.28.) Korm. rendelet, valamint a büntetés-végrehajtási szervezet Informatikai Biztonsági Szabályzatáról szóló BVOP szakutasítás rendelkezései szerint kell eljárni.
4. A Skype használatára szolgáló területet nyitott rezsimű részlegen úgy kell kialakítani, hogy a használat során a kihelyezett számítógéphez csak az engedéllyel rendelkező fogvatartott tudjon hozzáférni.
5. A Skype a fogvatartottak részére a rezsimszabályokban meghatározott szabályoktól függetlenül biztosítható.

**III. A Skype használata**

1. A Skype az e célra kialakított helyen elhelyezett monitoron, mikrofonon és hangszórón, több képernyős (klón) üzemmódban valósul meg úgy, hogy a másik helyiségben (pl.: reintegrációs tiszti iroda) elhelyezett számítógépen az ellenőrzés biztosított.
2. Előzetesen letartóztatott esetében a rendelkezési jogkör gyakorlója részére engedélyezésre megküldött kapcsolattartási formákat rögzítő iratnak tartalmaznia kell a Skype kapcsolat létesítéséhez szükséges azonosító felhasználói nevet. Az előzetesen letartóztatott köteles beszerezni a Skype azonosító nyilvántartásához a hozzájáruló nyilatkozatot kapcsolattartójától (1. melléklet.)

Elítélt esetében a Skype azonosító nyilvántartásához hozzájáruló nyilatkozat beszerzése szükséges az elítélt által engedélyeztetni kívánt kapcsolattartótól (1. melléklet.)

1. A Skype használatára a fogvatartott írásbeli kérelme alapján kerülhet sor, amennyiben magatartása és egyéni teljesítménye kifogástalan, valamint biztonsági kockázati besorolása alacsony. A kérelmet a reintegrációs tiszt véleményezi, javaslatot tesz annak engedélyezésére vagy elutasítására, majd továbbítja a büntetés-végrehajtási osztályvezetőnek, aki azt elbírálja.
2. Amennyiben a kapcsolattartó vonatkozásában engedélyezett adatkezelési nyilatkozaton feltüntetett azonosító adatok alapján a kapcsolatfelvétel nem biztosítható, arról a fogvatartottat tájékoztatni kell. A valós adatok beszerzése, illetve annak engedélyeztetése a fogvatartott feladata.
3. A bv. intézet által regisztrált Skype programban az engedélyezett és már adatkezelési nyilatkozattal rendelkező kapcsolattartók esetében a reintegrációs tiszt a program megnyitásával kezdeményezi a kapcsolatfelvételt az engedélyezett kapcsolattartóval. A fogvatartott részére a Skype-on keresztül történő kapcsolatfelvétel csak a kapcsolattartó visszaigazolása után válhat elérhetővé. Az engedélyezett és rögzített Skype azonosító nevet a fogvatartotti alapnyilvántartásban is rögzíteni kell, közvetlenül az adott kapcsolattartó keresztneve után.
4. Fogvatartotti kérelem alapján, a személyi állomány tagja által indított Skype kapcsolat során a fogvatartott kapcsolattartójával a – telefonálásra engedélyezett időn kívül – a részére biztosított időkereten belül kommunikálhat.
5. A Skype programból a napi biztosított időtartamot követően ki kell jelentkezni, a fiók bejelentkezett státuszát az igénybevétellel nem érintett időszakokban „láthatatlan” állapotban kell tartani, „elérhető” státuszra csak közvetlen igénybevételt megelőzően állítható.
6. A Skype használata legfeljebb heti kettő alkalommal engedélyezhető, alkalmanként maximum 10 perc időtartamban. Ezen időtartam alatt legfeljebb 2 elkülönülő felhasználó kapcsolattartó irányába történhet hívás.
7. Amennyiben engedélyezést követően a fogvatartott magatartásában negatív változás következik be, a reintegrációs tiszt erről a körülményről elöljáróját tájékoztatja, majd kezdeményezi annak visszavonását, amelyről a bv. osztályvezető soron kívül dönt. Az engedélyezett kérelem utólag történő visszavonásáról a fogvatartottat dokumentált módon tájékoztatni kell.
8. A Skype kapcsolattartás szabályait vizuális módon (normál kommunikáció szabályait sértő vetkőzéssel, írásos tiltott információ felmutatásával) megsértő cselekmény megvalósításakor a kapcsolattartást azonnal meg kell szakítani, indokolt esetben a fogvatartott ellen fegyelmi eljárást kell kezdeményezni.

1. A fogvatartott bv. intézetből szabadulása vagy végleg átszállítása esetén, a Skype partnerek közül a kapcsolattartót törölni kell.

**IV. Záró rendelkezés**

1. A Skype használata során az informatikai és biztonsági szabályokat be kell tartani.
2. Azokban a bv. intézetekben, ahol a Skype használata már biztosított a jelen szakutasításba foglaltak figyelembevételével kerüljön lebonyolításra. Azon bv. intézetekben, ahol még nincs kialakítva a Skype, törekedni kell annak kialakítására.
3. Ez a szakutasítás a kiadást követő napon lép hatályba.

**Dr. Tóth Tamás bv. vezérőrnagy**

 **országos parancsnok**

Mellékletek:

1.melléklet: [Nyilatkozat adataim nyilvántartásához](http://bv.gov.hu/admin/download/2/0a/d1000/2017_53szu-m01.docx)